แนะเงินแข็งโอกาสลงทุนตราสารหนี้ต่างประเทศ
บล.ฟิลลิป แนะฉวยจังหวะค่าเงินเหรียญสหรัฐฯ แข็งค่าระยะสั้น เข้าเก็บกองทุนตราสารหนี้ต่างประเทศ
26 ต.ค. 2553

บล.ฟิลลิป แนะฉวยจังหวะค่าเงินเหรียญสหรัฐฯ แข็งค่าระยะสั้น เข้าเก็บกองทุนตราสารหนี้ต่างประเทศ 
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) กล่าวว่า ค่าเงินเหรียญสหรัฐฯ ที่แข็งค่าขึ้นในระยะสั้นเป็นจังหวะดีสำหรับนักลงทุนที่ต้องการลงทุนตราสารหนี้ต่างประเทศและรับความเสี่ยงอัตราแลกเปลี่ยนได้ ให้ซื้อกองทุนเพิ่ม เนื่องจากในระยะยาวแนวโน้มค่าเงินเหรียญสหรัฐฯ ยังอ่อนค่า และหนุนผลตอบแทน
ทั้งนี้ บล.ฟิลลิป แนะนำลงทุนกองทุนเปิดทหารไทย Global Bond Fund ที่เน้นลงทุนกองทุน Templeton Global Bond Fund 
นอกจากนี้ ในช่วงวันที่ 26 ต.ค. – 2 พ.ย. นี้ นักวิเคราะห์กองทุน ยังแนะนำให้ทยอยซื้อกองทุนที่ได้ประโยชน์จากการอ่อนค่าของเงินเหรียญสหรัฐฯ เช่น กองทุนทองคำ ที่มีนโยบายป้องกันความเสี่ยงอัตราแลกเปลี่ยน และกองทุนที่มีนโยบายลงทุนในตลาดเกิดใหม่ 
“แม้ภาพเศรษฐกิจยังย่ำแย่ แต่ค่าเงินเหรียญสหรัฐฯ ฟื้นตัวกลับมาได้บ้างเล็กน้อย จากปัจจัยทางเทคนิคที่เข้าสู่ภาวะขายมากเกินไป โดยสัปดาห์ที่ผ่านมา Dollar Index แข็งค่าขึ้น 0.48% กดดันราคาน้ำมันและทองคำอ่อนตัวลงอย่างเห็นได้ชัด” นายสานุพงศ์ กล่าว
อย่างไรก็ตาม นักวิเคราะห์กองทุน ยังเชื่อว่า จากมาตรการกระตุ้นเศรษฐกิจเชิงปริมาณ (QE2) จะทำให้ค่าเงินเหรียญสหรัฐฯ ยังอยู่ในทิศทางอ่อนค่าต่อไปในระยะยาว